โฆษก ศบค.ยืนยัน สถานการณ์การแพร่ระบาดโควิด-19 ยังวางใจไม่ได้ แม้ตัวเลขผู้ป่วยลดลง แนะนำยังไม่ควรใช้ชีวิตตามปกติ ต้องป้องกันอย่างเข้มงวดต่อไป
โฆษก ศบค.ยืนยัน สถานการณ์การแพร่ระบาดโควิด-19 ยังวางใจไม่ได้ แม้ตัวเลขผู้ป่วยลดลง แนะนำยังไม่ควรใช้ชีวิตตามปกติ ต้องป้องกันอย่างเข้มงวดต่อไปนพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ชี้แจงว่า แม้ตัวเลขผู้ป่วยในกรุงเทพมหานครจะลดลงอย่างต่อเนื่อง จนต่ำสุดคือไม่มีผู้ป่วย แต่ยังวางใจใช้ชีวิตปกติไม่ได้ ยังต้องดูแลอย่างเข้มข้นเหมือนเดิม การตรวจหาผู้ป่วยและการป้องกันตนเองเป็นเรื่องสำคัญ อีกทั้งการเดินทางยังมีความเสี่ยง ดังนั้นหากทุกคนร่วมมือกันปฏิบัติอย่างดีต่อเนื่องไปอีก 14 วัน คาดว่ายอดผู้ป่วยจะลดน้อยลงต่อไปอีก และเมื่อถึงเวลานั้นจึงจะบอกได้ว่าสถานการณ์เริ่มดีขึ้นแล้วหรือไม่ แต่ในวันนี้หากลดการป้องกันตนเอง ยอดผู้ป่วยก็มีโอกาสพุ่งสูงได้อีกครั้งสำหรับกรณีข้อเสนอให้ปูพรมตรวจทั่วประเทศนั้น โฆษก ศบค.ชี้แจงว่า การตรวจที่ดีและคุ้มค่า คือการตรวจแบบ PCR ที่ตรวจสารคัดหลั่งในโพรงจมูกและน้ำลาย ส่วนการตรวจหาภูมิคุ้มกันด้วยการเจาะเลือด ยังมีข้อผิดพลาดและผลออกช้า ทำให้ในทางวิชาการยังขอเป็นการตรวจแบบ PCR อยู่ อีกทั้งผลสำรวจพบว่าการตรวจแบบปูพรมไม่ได้เจอผู้ป่วยจำนวนมากตามที่คาด แต่ขณะเดียวกันแนวทางแบบ Active case finding ที่เน้นการเจาะกลุ่มเสี่ยงแล้วนำมาตรวจ PCR ได้ผลที่คุ้มค่าและประหยัดกว่า ทั้งนี้กำลังเร่งหากลุ่มคนที่มีอาการป่วยน้อย หรือไม่แสดงอาการให้เข้าสู่ระบบการรักษาโดยเร็ว เพื่อจำกัดวงการแพร่ระบาด